CELEX: 32013R1229
Language: fi
Date: 2013-11-28 00:00:00
Title: Komission täytäntöönpanoasetus (EU) N:o 1229/2013, annettu 28 päivänä marraskuuta 2013 , tiettyjen tavaroiden luokittelusta yhdistettyyn nimikkeistöön

3.12.2013   
            
            
               FI
            
            
               Euroopan unionin virallinen lehti
            
            
               L 322/8
            
         KOMISSION TÄYTÄNTÖÖNPANOASETUS (EU) N:o 1229/2013,
   annettu 28 päivänä marraskuuta 2013,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:
   
               (1)
            
            
               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
            
         
               (2)
            
            
               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
            
         
               (3)
            
            
               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
            
         
               (4)
            
            
               On aiheellista säätää, että sitovien tariffitietojen haltija voi yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (2) 12 artiklan 6 kohdan mukaisesti edelleen tietyn ajan käyttää sellaisia sitovia tariffitietoja, jotka jäsenvaltioiden tulliviranomaiset ovat antaneet tavaroiden luokittelusta yhdistettyyn nimikkeistöön mutta jotka eivät ole tämän asetuksen säännösten mukaisia. Kyseisen määräajan olisi oltava kolme kuukautta.
            
         
               (5)
            
            
               Tässä asetuksessa säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan tämän asetuksen voimaantulosta.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä marraskuuta 2013.
      
         
            Komission puolesta, puheenjohtajan nimissä
         
         Algirdas ŠEMETA
         
            Komission jäsen
         
      
   
   
      (1)  EYVL L 256, 7.9.1987, s. 1.
   
      (2)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
   
      LIITE
      
                  Tavaran kuvaus
               
               
                  Luokittelu
                  (CN-koodi)
               
               
                  Perusteet
               
            
                  (1)
               
               
                  (2)
               
               
                  (3)
               
            
                  Tavara, joka koostuu puualustasta (mitoiltaan noin 40x40 cm) ja jonka yläpinta ja reunat on päällystetty synteettikuidusta (polypropeeni) kudotulla huovalla vuoratulla kankaalla. Kankaan alusta on solumuovia.
                  Alustan keskellä on pahvista valmistettu 60 cm korkea putki, joka on peitetty molemmista päistä kannella. Putken alapään kansi on valmistettu kovamuovista, ja siihen on puisen alustan läpi asennettu ruuvi kiinnittämään alusta putkeen. Putken yläpään kansi koostuu pyöreästä puukappaleesta, jonka halkaisija on noin 12 cm ja joka on päällystetty kudotulla nukkakankaalla (plyysi, josta on polyakryyliä 60 prosenttia ja polyesteriä 40 prosenttia).
                  Putken päällysteeksi on liimattu ja nidottu sisalmatto. Sisalmatto koostuu kehrätystä sisalkasvikuidusta kudotusta kankaasta, jonka alusta on lateksia (ks. kuva 668 B). Jokaisen sisalkuidun kehruulangan paino on vähintään 20 000 desitexiä.
                  (Ks. kuvat 668 A ja 668 B) (1)
                  
               
               
                  6307 90 98
               
               
                  Luokittelu määräytyy yhdistetyn nimikkeistön 1 yleisen tulkintasäännön, 3 yleisen tulkintasäännön b alakohdan ja 6 yleisen tulkintasäännön määräysten, XI jakson 7 f huomautuksen ja CN-koodien 6307, 6307 90 ja 6307 90 98 nimiketekstien mukaisesti.
                  Ottaen huomioon tavaran objektiivisesti todettavat ominaisuudet se on tarkoitettu kissoille ja suunniteltu houkuttelemaan kissoja ja pitämään ne erossa huonekaluista, joita ne muutoin käyttäisivät raapimiseen ja oleskeluun.
                  Luokittelu nimikkeeseen 9403 huonekaluksi ei tule kyseeseen, koska kyseinen nimike kattaa eriluonteiset tuotteet, joita käytetään asunnoissa, hotelleissa, toimistoissa, kouluissa, kirkoissa, kaupoissa, laboratorioissa jne. (ks. myös harmonoidun järjestelmän selitykset, nimike 9403).
                  Luokittelu nimikkeeseen 9503 leluksi ei myöskään tule kysymykseen, koska tavara on tunnistettavissa ainoastaan eläimille tarkoitetuksi eikä se siis 95 ryhmän 5 huomautuksen mukaisesti kuulu tähän nimikkeeseen.
                  Tavaran tekstiiliaine on ratkaiseva houkuttelemaan kissoja (esim. raapimaan kynsiään tavaraan, istumaan sen päällä ja leikkimään siinä) ja on näin ollen olennainen sen käytössä kissojen raapimis- ja leikkimisvälineenä. Näin ollen tavaran tekstiiliaine (ei puu, pahvi eikä muovi) antaa tavaralle sen 3 yleisen tulkintasäännön b alakohdan mukaisen olennaisen luonteen.
                  Nimikkeen 5305 sisalkuidut on kehrätty nimikkeen 5607 side- ja purjelangaksi yhdistetyn nimikkeistön XI jakson 3 huomautuksen A kohdan e kohdan mukaisesti (katso myös nimikettä 5305 koskevien harmonoidun järjestelmän selitysten ensimmäinen kohta ja lankojen sekä side- ja purjelankojen väliset erot XI jaksoa koskevien harmonisoidun järjestelmän selitysten yleisohjeiden I kohdan B kohdan 2 kohdan taulukosta I (muista kasvikuiduista)).
                  Kudottua sisalkangasta ei kuitenkaan voida luokitella side- ja purjelangaksi nimikkeeseen 5609, koska kyseiseen nimikkeeseen eivät kuulu tekstiilitavarat, jotka on yksityiskohtaisemmin mainittu jossakin muussa tekstiilikangasnimikkeessä kuten nimikkeessä 6307 (katso myös harmonoidun järjestelmän selitykset, nimike 5609, ensimmäinen kohta ja kolmannen kohdan c alakohta).
                  Sisalmattoa tai huovalla vuorattua solumuovialustaista synteettikuitukangasta ei kumpaakaan voida luokitella 57 ryhmään kyseisen ryhmän 1 huomautuksen mukaan, koska kyseiset aineet ovat osa kissan raapimispuuta eikä niitä siten ole tarkoitettu sisustuskäyttöön (katso myös ryhmää 57 koskevien harmonoidun järjestelmän selitysten yleisohjeiden ensimmäinen kohta).
                  Näin ollen kudotusta sisalkankaasta, kudotusta nukkakankaasta ja synteettikuiduista kudotusta huovalla vuoratusta kankaasta koostuva sovitettu tavara olisi luokiteltava nimikkeeseen 6307.
                  Sen vuoksi tavara on luokiteltava CN-koodiin 6307 90 98 kuuluvaksi muuksi sovitetuksi tekstiilitavaraksi.
               
            
         
      
                  
                     
               
               
                  
                     
               
            
         (1)  Valokuvat ovat ainoastaan ohjeellisia.